วายุภักษ์กำไร1.75หมื่นล้าน
กองทุนวายุภักษ์อวดปี 52 กำไร 1.75 หมื่นล้านบาท ตามดัชนีตลาดหุ้นพุ่ง
16 ก.พ. 2553

กองทุนวายุภักษ์อวดปี 52 กำไร 1.75 หมื่นล้านบาท ตามดัชนีตลาดหุ้นพุ่ง
นายพิชิต อัคราทิตย์ กรรมการผู้จัดการ  บริษัทหลักทรัพย์จัดการกองทุน (บลจ.) เอ็มเอฟซี ในฐานะผู้จัดการกองทุนรวมวายุภักษ์หนึ่ง (VAYU1 ) เปิดเผยว่า ผลการดำเนินงานสำหรับงวดปีสิ้นสุดวันที่ 31 ธ.ค.2552 สินทรัพย์สุทธิจากการดำเนินงานของกองทุนเพิ่มขึ้น 17,534.98 ล้านบาท หรือ 1.75 บาทต่อหน่วย เมื่อเทียบกับช่วงปี 2551 กองทุนมีสินทรัพย์สุทธิจากการดำเนินงานลดลง 5,385.44 ล้านบาท หรือ 0.54 บาทต่อหน่วย 
สาเหตุที่กองทุนมีสินทรัพย์สุทธิจากการดำเนินงานเพิ่มขึ้น 22,920.42 ล้านบาท เมื่อเทียบกับปี 2551 เนื่องจากกองทุนมีกำไรจากเงินลงทุนที่ยังไม่เกิดขึ้นจริงเพิ่มขึ้น โดยการเพิ่มขึ้น ดังกล่าวสอดคล้องกับการปรับตัวเพิ่มขึ้นของดัชนีตลาดหลักทรัพย์เมื่อเปรียบเทียบกับช่วงเวลาเดียวกันของปีก่อน
สำหรับมูลค่าทรัพย์สินสุทธิต่อหน่วยของกองทุน ณ วันที่ 31 ธ.ค.2552 มีมูลค่าต่อหน่วย (ผู้ถือหน่วยประเภท ก.) เท่ากับ 10.7961 บาท และมูลค่าต่อหน่วย(ผู้ถือหน่วยประเภท ข.) เท่ากับ 24.2945 บาท